钦定古今图书集成/理学汇编/学行典/第092卷 > 朱子大全集 > 《答包定之》
## 钦定古今图书集成/理学汇编/学行典/第092卷 > 朱子大全集 > 《答包定之》

讲习家庭，得以从事于孝恭友弟之实，非行思坐诵
空言之比也。然操索涵泳，又不可废。不审所读何书，
更能温习《论语》，并观《孟子》《尚书》之属，反复讽诵，于明
白易晓处直截理会为佳，切忌穿凿屈曲缠绕也。陈
国录徐太丞诸公曾相见否？亦颇得同志相与切磋
否？此闲今年朋友往来不定，讲学殊无头绪，甚思定
之用意精密，不易得也。千万勉旃，以慰远怀。